ข่าวที่ 63/2561 31 ตุลาคม 2561

**ธ.ก.ส. มอบกระปุกน้องหอมจังในสัปดาห์วันออมแห่งชาติ**

**ธ.ก.ส. จัดกิจกรรมสัปดาห์วันออมแห่งชาติ ส่งเสริมให้ประชาชนสร้างภูมิคุ้มกันผ่านการออมเงิน ในรูปแบบต่าง ๆ เช่น เงินฝากดี๊ดี อัตราดอกเบี้ยพิเศษ แบบขั้นบันได กองทุนทวีสุข และสำหรับผู้ฝาก ออมทรัพย์ทวีโชคและออมทรัพย์ทั่วไป รับฟรีกระปุกออมทรัพย์ น้องหอมจัง ตังค์เยอะ เมื่อเปิดบัญชีเงินฝากใหม่หรือฝากเงินเพิ่ม พร้อมโปรโมชั่นการตรวจสุขภาพสำหรับเกษตรกรลูกค้า ธ.ก.ส. ในระหว่างวันที่ 31 ตุลาคม – 7 พฤศจิกายน 2561 ณ ธ.ก.ส. ทุกสาขาทั่วประเทศ**

**นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.)** กล่าวว่า ธ.ก.ส. ได้จัดกิจกรรม **“สัปดาห์วันออมแห่งชาติ”** ระหว่างวันที่ 31 ตุลาคม – 7 พฤศจิกายน 2561 ณ ธ.ก.ส. ทุกสาขาทั่วประเทศ เพื่อส่งเสริมให้คนไทยมีนิสัยรักการออม ตระหนักถึงความสำคัญและประโยชน์ของการออมเงิน อันเป็นการสร้างภูมิคุ้มกัน สร้างความมั่นคงทางการเงินในอนาคต โดย ธ.ก.ส.ได้นำผลิตภัณฑ์เงินฝากหลากหลายรูปแบบ เพื่อเป็นทางเลือกให้กับประชาชนได้ออมเงินที่ตรงกับความต้องการ เช่น **โครงการเงินฝากดี๊ดี** ที่ให้ดอกเบี้ยสูงแบบขั้นบันไดและรับดอกเบี้ยทุกเดือน มีทั้งแบบฝาก 16 เดือน อัตราดอกเบี้ยเฉลี่ยร้อยละ 1.70 ต่อปี และฝาก 21 เดือน อัตราดอกเบี้ยเฉลี่ยร้อยละ 1.85 ต่อปี **เงินฝากออมทรัพย์ทั่วไป**  **เงินฝากออมทรัพย์ทวีโชค** ที่ให้ดอกเบี้ยและให้โชคทุก 6 เดือน ลุ้นรับรางวัลระดับจังหวัดปีละ 2 ครั้ง และรางวัลระดับประเทศอีก 1 ครั้ง **และกองทุนทวีสุข** ซึ่งเป็นเงินฝากแบบมีสวัสดิการ เป็นต้น

**พิเศษ!** ผู้ที่ร่วมออมเงินกับ ธ.ก.ส. ทั้งเปิดบัญชีเงินฝากใหม่หรือฝากเงินเพิ่มในบัญชีออมทรัพย์หรือ ออมทรัพย์ทวีโชค ตั้งแต่ 2,000 บาทขึ้นไป และสำหรับเกษตรกรลูกค้า ธ.ก.ส. ที่เปิดบัญชีใหม่หรือฝากเงินเพิ่ม ในบัญชีเดิม จำนวนเพียง 1,000 บาท รับกระปุกออมทรัพย์ ธ.ก.ส. “น้องหอมจัง ตังค์เยอะ สุดน่ารัก ฟรีทันที มีจำนวนจำกัด”

 นอกจากนี้ยังมีกิจกรรม “เกษตรกรสุขภาพดีกับ ธ.ก.ส.” โดยจัดตรวจสุขภาพเบื้องต้นฟรี รวมทั้งการให้ความรู้ด้านการดูแลสุขภาพแก่เกษตรกรลูกค้า ธ.ก.ส. ที่เข้าร่วมกิจกรรม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*